Izveidot visdrošāko pārlūku — tāda ir Google Chrome komandas prioritāte.
Drošs pārlūks pasargā datoru pret dažādām ļaunprātīgām programmām,
kas spēj nolasīt lietotāja paroles vai citus vēl svarīgākus datus.
Chrome pārlūkā ir iebūvēta īpaša funkcija — smilškaste, kas pastiprina pārlūka aizsardzību.
Smilškastes funkcija darbojas šādi:
katra vietne vai lietotne, ko lietotājs atver pārlūkā Chrome, ir atsevišķs un
neatkarīgs process.
Piemēram, ja lietotājs atver trīs dažādas vietnes katru savā pārlūka cilnē, tad katra cilne
veido atsevišķu procesu.
Tādējādi, ja viena cilne avarē, pats pārlūks un pārējās atvērtās cilnes turpina darboties.
Smilškaste rada tādu kā drošības spilvenu ap katru no šiem procesiem. Līdzīgi parastai
smilškastei tā ir veidota, lai radītu ierobežotu vidi ap katru procesu.
Ja lietotājs netīši atver ļaunprātīgu tīmekļa lapu, kas speciāli radīta, lai kaitētu datoram, vai pat
pazīstamu vietni, kas tikusi uzlauzta, pārlūka smilškastes uzbūve neļauj
ļaunprātīgajam kodam no uzlauztās vietnes radīt tālāku kaitējumu datoram. Ļaunprātīgais
kods netiek izlaists ārā no smilškastes, tādējādi tas neietekmē pārējās pārlūka
cilnes vai pašu datoru.
Vienā cilnē var darboties kāda slikta programma, taču tā momentā izzūd, līdzko lietotājs aizver cilni,
un dators paliek sveiks un vesels.
Pārlūka Chrome smilškastē tiek ievietotas visas lapas, kas tiek atvērtas. Taču pārlūkā
ir vēl citas daļas, kas gūst labumu no smilškastes izmantošanas.
Spraudņi ir nelielas programmas, kas tiek iespraustas pārlūkā, lai aktivizētu noderīgas
funkcijas. Piemēram, Adobe Flash Player ir plaši izmantots spraudnis, kas ļauj skatīties
videoklipus un spēlēt spēles internetā. Vēl spraudņi ļauj tiešsaistē atvērt PDF dokumentus.
Spraudņi ir ļoti izplatīti un ļauj izmantot vērtīgas funkcijas, taču to plašais lietojums un
lielās iespējas padara tos par galveno mērķi drošības uzbrukumiem visos pārlūkos.
Lietotāji ir īpaši neaizsargāti pret uzbrukumiem, ja viņu izmantotie spraudņi nav
atjaunināti. Novecojuši spraudņi bieži vien ir nedroši.
Lai sniegtu Chrome lietotājiem vēl lielāku drošību, Flash un PDF funkcijas ir iestrādātas tieši
pārlūkā Chrome, kur tās darbojas smilškastē. Turklāt šīs integrētās funkcijas izmanto
Chrome automātiskās atjaunināšanas mehānismu, tādēļ tās vienmēr būs atjauninātas. Tas
nozīmē, ka, lietojot Chrome, jūs vienmēr saņemsiet jaunākos labojumus un ielāpus
šīm integrētajām funkcijām.
Lai uzzinātu vairāk par Chrome un drošību, apmeklējiet google.com/chrome/security.